טל גלבוע

ביוגרפיה

גלבוע נולדה, גדלה והתחנכה ברעננה. בתם של יונה ואיציק גלבוע. לאביה היה מפעל לנקניקים. את לימודיה התיכוניים למדה בתיכון "מטרווסט" ברעננה. בשנת 1996 התגייסה לצה"ל ושירתה כמשקי"ת ת"ש ובהמשך השירות כקצינת ת"ש בבה"ד 1 ובקריה שבתל אביב, והשתחררה ב-2001 בדרגת סרן. בעקבות מפגש עם רפתן, הבינה את סבלן של הפרות וראתה במו עיניה הפרדת עגל מאמו.
ב-2010, לאחר שנחשפה דרך הרשת החברתית לכמה מהפרקטיקות המבוצעות בתעשיית המזון מן החי, הפכה לטבעונית.
ב-2014 השתתפה בתוכנית הריאליטי "האח הגדול" וזכתה בגמר במקום הראשון.
באוגוסט 2016 זומנה לבית נשיא המדינה ראובן ריבלין כאחת מ-30 האקטיביסטים המשפיעים במדינה.
ב-2017 השתתפה גלבוע בתוכנית הטלוויזיה "אמא מחליפה" יחד עם עינב בובליל.
בפברואר 2018 ציינה בראיון אצל אופירה וברקוביץ' שהיא לומדת תורה אצל אסא קיסר.
במרץ 2018 נכללה ברשימת '20 האקטיביסטיות המובילות של ישראל לשנת 2018' של "ליידי גלובס".
בחודש מאי 2018 השתתפה גלבוע בסרטון פרסומת בפייסבוק לקו המוצרים הטבעוניים של חברת זוגלובק "זוגלוס", שנגדה מחתה בעבר.
באפריל 2018 נבחרה לאחת מ-70 נשים פורצות הדרך לפי המגזין "לאישה".
במאי 2019 פסק בית המשפט השלום בתל אביב כי על גלבוע לשלם הוצאות משפט, לאחר שתביעת לשון הרע שהגישה נגד מפעיל דף סאטירי בפייסבוק נדחתה.
ביוני 2019 מונתה גלבוע ליועצת האישית של ראש הממשלה בנימין נתניהו בענייני זכויות בעלי חיים.

החזית לשחרור בעלי חיים, שחרור מוחלט

בשנת 2013, שנתיים וחצי לאחר שהפסיקה לצרוך מאכלים מן החי, החלה את פעילותה בתנועת החזית לשחרור בעלי חיים, שהייתה אחת ממקימותיה בישראל. כחלק מפעילות זו, השתתפה בהפגנות רבות שעוררו דיון ציבורי בנושא זכויות בעלי החיים. בעקבות תחקיר כלבוטק על התעללות בתרנגולים במשחטה של חברת זוגלובק, הפגינה בשנת 2013 עם פעילים נוספים שכבלו את גופם לשער המפעל. באותה שנה, הגנה כחלק מפעילותה ביוזמת 269life, על טקטיקות הפצת המסר של התנועה ובפרט על מיצג שנודע בשם מיצג המזרקות, ובו פעילים פיזרו איברי גוף של בעלי חיים במטרה לעורר מודעות למתרחש בתעשיית הבשר. כחלק מפעילותה נגד תאגידי המזון והקוסמטיקה נעצרה מספר פעמים, ביחד עם פעילים נוספים.
במרץ 2018 שינתה את שם החזית לשחרור בעלי חיים לשחרור מוחלט.

קירות שקופים

בשנת 2013 הקימה ביחד עם הצלם רועי שפרניק את הפרויקט "קירות שקופים", שנרשם כעמותה בשנת 2015, ועוסק בתיעוד תעשיית המזון מן החי בישראל. במסגרת פעילות העמותה, בשנת 2015 הרצו גלבוע ושפרניק את ההרצאות "קירות שקופים" ו"הון שלטון מזון". במאי 2015 העלו את ההרצאות ל-YouTube שם צברה ההרצאה "קירות שקופים" מעל לשני מיליון צפיות.

"האח הגדול" ולאחריו

גלבוע תויגה על ידי התוכנית עצמה כאקטיביסטית שתסרב לשבת לשולחן בו יוגש בשר. במהלך חודשי התוכנית היא קידמה את מסרי החזית לשחרור בעלי חיים, ובמהלך רוב הפרקים הערוכים אף לבשה את חולצת הארגון.
לאחר הזכייה בתוכנית עוררה גלבוע סערה כשחשפה חלק מטכניקות הצילום וההפקה של התוכנית ואף טענה שחברי הפקה רצו בזכייתה. ההשתתפות בתוכנית הפכה את גלבוע לאחת הפעילות המוכרות בישראל לזכויות בעלי חיים, ועל כן התגברה החשיפה לפעילותה. עם זאת נחשפה גלבוע גם להטרדות ואיומים ברשת החברתית. בשנת 2015 נוקבו צמיגי מכוניתה.
במקביל לפעילות השטח במדגרות, ובעקבות הפופולריות שצברה בתוכנית, החלה לכתוב טור קבוע באתר התוכן mako. הטור מוקדש רובו ככולו למען זכויות בעלי חיים.
בשנת 2014 בחרה בה רחל טלשיר לאחת מאנשי השנה בתחום המזון הבריא.
בחודש מאי 2017 יצא לאקרנים הסרט הדוקומנטרי "דם חם" על טל גלבוע, בבימויו של גיל גולן. הסרט צולם במשך ארבע שנים מ-2013, לפני ואחרי "האח הגדול", ומתאר את חייה האישיים של גלבוע ואת הקמת החזית לשחרור בעלי חיים. הקרנות הבכורה של הסרט היו בסינמטק תל אביב במסגרת פסטיבל דוקאביב ובערוץ 8. באוקטובר 2018 נבחר סרט הדוקו "דם חם" לסרט הדוקו הטוב ביותר בפסטיבל הסרטים "צ'לסי" בניו יורק, ובאותה שנה נאמה גלבוע במצעד בעלי החיים שהתקיים בעיר.

הרדיו האינטרנטי

בחודש יוני 2016, החלה לשדר יחד עם רועי שפרניק את התוכנית "קירות שקופים" ברדיו קול החיות (רדיו אינטרנטי). התוכנית עוסקת בשחרור בעלי חיים. רועי וטל משתפים מהחוויות שלהם בתיעוד המשקים ומספרים על הפעילות למענם, משמיעים מוזיקה ומראיינים אורחים בשידור.

חיים אישיים

גלבוע הייתה נשואה לערן יוז, ולזוג שלוש בנות. ב-2015 בני הזוג נפרדו, והם חולקים משמורת משותפת על הבנות. גלבוע גרה כיום בכפר סבא עם בן זוגה רועי שפרניק, צלם שפועל איתה בעמותת "קירות שקופים".